Predlog SKLEP SVETA o stališču, ki ga zavzame Evropska unija v okviru mednarodne študijske skupine za juto, kar zadeva pogajanja o novem mandatu po letu 2014 /* COM/2012/0575 final - 2012/0277 (NLE) */





OBRAZLOŽITVENI MEMORANDUM 1. OZADJE PREDLOGA Mednarodna študijska skupina za juto (International Jute Study Group, IJSG) je bila ustanovljena pod pokroviteljstvom Konference Združenih narodov o trgovini in razvoju (UNCTAD) in je začela delovati leta 2002. Evropska skupnost je Sporazum o ustanovitvi IJSG sprejela 15. aprila 2002 s Sklepom Sveta 2002/312/ES[1]. IJSG je medvladni organ, ki deluje kot mednarodni odbor za osnovne proizvode (International Commodity Board – ICB) za juto, kenaf in sorodna vlakna. Njegova naloga je spodbujati trajnostni razvoj svetovnega sektorja jute z vključitvijo obsežnega zasebnega sektorja ob osredotočanju na razvoj novih vrst rabe, trženja in zmanjševanje revščine. Mandat na podlagi sedanjega sporazuma se bo iztekel aprila 2014, zato je bilo vprašanje njegovega podaljšanja skozi nova pogajanja obravnavano na sejah sveta IJSG v letih 2011 in 2012. Vprašanje bo spet obravnavano na naslednji seji sveta IJSG novembra 2012. Takrat bi bilo treba sprejeti uradno odločitev o začetku pogajanj pod pokroviteljstvom UNCTAD. Komisija meni, da IJSG v sedanji obliki, ki se v prihodnje verjetno ne bi spremenila, ne prinaša omembe vredne dodane vrednosti za EU. Gledano s trgovinskega zornega kota EU vsako leto uvozi za približno 80 milijonov EUR proizvodov iz jute in kenafa. Poleg tega IJSG ne pripravlja tržnih analiz ali trgovinske statistike, saj se organizacija v celoti zanaša na podatke, ki jih zagotavlja medvladna skupina FAO za juto (IGG/JU). Zasebni sektor v IJSG sicer zastopa približno 150 družb, vendar so le 3 od njih iz EU. Z vidika razvojne politike ima IJSG mandat za odpravljanje revščine, ki je v skladu z razvojnimi cilji EU. Vendar pa je neodvisna ocena iz leta 2010 pokazala, da je imelo 15 razvojnih projektov, ki jih je začel IJSG v zadnjih desetih letih, majhen učinek na zmanjšanje revščine. V tem okviru Komisija meni, da lahko EU s pomočjo dvostranskih programov (tj. v Bangladešu in Indiji, ki proizvedeta 96 % jute) bolje obravnava odpravljanje revščine kot s podpiranjem dela IJSG. Glavna težava IJSG je slaba zastopanost. Tako so po umiku Švice v letu 2010 med članicami IJSG le še Indija, Bangladeš ter EU in njenih 27 držav članic. Maroko, ki je pokazal zanimanje za pridružitev IJSG, je svoj pristop odložil, potem ko je bila pred kratkim izvoljena nova vlada. Druge glavne države uvoznice, kot so ZDA, Kanada in Turčija, niso včlanjene v IJSG. Tako bi IJSG lahko šteli ne za mednarodno, ampak regionalno organizacijo. Glede na zgoraj navedeno Komisija ne priporoča začetka pogajanj o obnovitvi mandata IJSG. Komisija za nadaljnjo podporo sektorju jute priporoča osredotočenost na obstoječo medvladno skupino za juto, kenaf in sorodna vlakna (IGG/JU), ki jo upravlja FAO, z namenom preoblikovanja te skupine v mednarodni odbor za osnovne proizvode. Glavni razlogi so: · V sporočilu „Verige kmetijskih pridelkov, odvisnost in revščina – predlog akcijskega načrta EU"[2] Komisija meni, da je pristop vrednostnih verig ključnega pomena za zagotavljanje sodelovanja in povečanje prihodkov malih kmetij. Od leta 2005 je oddelek FAO za osnovne proizvode in trgovino razvil celovito strokovno znanje na področju pristopa vrednostnih verig in ga že uporablja za druge osnovne proizvode, kot so na primer trda vlakna. · Glede na to, da je odgovoren že za medvladno skupino za trda vlakna[3], bi FAO lahko zlahka izkoristil sinergije med juto in trdimi vlakni. · Če IJSG neha obstajati, bi IGG/JU lahko postal mednarodni odbor za osnovne proizvode. Na podlagi takšnega statusa bi mu bili zaupani priprava in spremljanje projektov ter mobilizacija precejšnjih sredstev iz Skupnega sklada za osnovne proizvode, pa tudi od članic FAO in drugih donatorjev. · Medvladne skupine so odprte za vse države članice Združenih narodov in za sodelovanje v njih ni potreben dolgotrajen proces ratifikacije. Poleg tega ima prenos razvojnih projektov razvojne pomoči na medvladne skupine dokazano velik učinke na delo skupine ter na sodelovanje držav v razvoju. · Glavna cilja FAO sta zmanjšanje revščine in izboljšanje zanesljivosti preskrbe s hrano. Ob upoštevanju bogatih izkušenj pri svetovanju vladam in pri analiziranju/oblikovanju politik v povezavi z izkušnjami na terenu, zlasti z malimi kmeti in podjetniki, se zdi, da je FAO primeren za usmerjanje politik v zmanjševanje revščine in za vključitev težav revnih skupnosti v nacionalne politike. EU ima kot članica FAO dober položaj, da zagotovi upoštevanje svojih ciljev. 2. Veljavna določba na področju, na katero se nanaša predlog Skupnost je sprejela Sporazum o ustanovitvi mednarodne študijske skupine za juto 15. aprila 2002 na podlagi Sklepa Sveta 2002/312/ES. 3. Rezultati posvetovanj z zainteresiranimi stranmi in ocen učinka Na srečanju delovne skupine Sveta za osnovne proizvode (PROBA) 14. junija 2012 so države članice izrazile podporo odločitvi proti začetku pogajanj o obnovitvi mandata IJSG. 4. Pravni elementi predloga · Pravna podlaga Člen 207(3) in (4) ter člen 218(9) Pogodbe o delovanju Evropske unije. · Subsidiarnost Predlog je v izključni pristojnosti EU. · Sorazmernost Se ne uporablja. · Izbira instrumenta Predlagani instrument: sklep Sveta. 5. Proračunske posledice Letni prispevek k administrativnemu proračunu IJSG znaša 310 000 EUR (podatek iz julija 2012). Osredotočenost na medvladno skupino FAO za juto ne bo imela nobenih finančnih posledic, saj se tekoči stroški medvladnih skupin FAO krijejo iz rednega proračuna FAO. EU bo tako dejansko prihranila 310 000 EUR. Sklepna ugotovitev Glede na zgoraj navedeno Komisija predlaga, da Svet oblikuje naslednje stališče v imenu Evropske unije in skladno z njim pooblasti Komisijo, da nasprotuje začetku pogajanj o obnovitvi mandata IJSG. 2012/0277 (NLE) Predlog SKLEP SVETA o stališču, ki ga zavzame Evropska unija v okviru mednarodne študijske skupine za juto, kar zadeva pogajanja o novem mandatu po letu 2014 SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 207(3) in (4) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Sporazum o uvedbi projektne naloge mednarodne študijske skupine za juto 2001 je bil v imenu Evropske skupnosti sprejet 15. aprila 2002 s Sklepom Sveta 2002/312/ES[4]. (2) Sedanji mandat se izteče 30. aprila 2014 in vprašanje začetka pogajanj o obnovitvi tega mandata bo obravnavano na 15. seji sveta mednarodne študijske skupine za juto novembra 2012. (3) Podaljšanje omenjenega sporazuma ni v interesu Unije – SPREJEL NASLEDNJI SKLEP: Člen 1 Stališče Unije v okviru mednarodne študijske skupine za juto je, da se glasuje proti začetku pogajanj o podaljšanju mandata po letu 2014. Člen 2 S tem sklepom se Komisijo pooblasti, da to stališče izrazi na sejah sveta mednarodne študijske skupine za juto. Člen 3 Ta sklep začne veljati na dan sprejetja. V Bruslju, Za Svet Predsednik [1] UL L 112, 27.4.2002, str. 34. [2] COM(2004) 89. [3] Medvladna skupina za trda vlakna ima status mednarodnega odbora za osnovne proizvode, saj ni nobene mednarodne organizacije, ki bi se ukvarjala s to vrsto blaga. [4] UL L 112, 27.4.2002, str. 34.